Tänasel Mustamäe halduskogu koosolekul peaks arutlusele tulema nelja lasteaia arengukavad (Tallinna Tähekese Lasteaed, Tallinna Lasteaed Mooniõied, Tallinna Lasteaed Kikas, Tallinna Sõbrakese Lasteaia Arengukava). Esimesed kolm neist saadeti halduskogu liikmetele tutvumiseks koos päevakorraga 12. oktoobril (mis on väga OK), viimane aga alles eile  hommikul. Selle viimase peale viskas minul kergelt üle.    Halduskogul ei ole võimalik ühtegi sisulist arvamust avaldada (olgu, kui aus olla, siis nende arengukavade juures reeglina ei arvata eriti ka siis kui nendega on võimalik tutvuda) kui mitmekümne leheküljelised töödokumendid edastatakse halduskogu liikmetele alles eelmise päeva hommikul.    Andsin sellest seisukohast ka märku ning sain oodatud vastuse, et materjalide saatmist ei reguleeri tegelikult miski peale halduse hea tava  (mis näeb ette, et materjalid tulevad koos päevakorra projektiga) ning varem oleme ju arutanud ka koosoleku alguseks laekunud materjale - kui olengi, siis vahepeal on ilmselt mõistust rohkem pähe tulnud ja ei kavatse arutada.    Lisaks sain täna veel teada, et halduskogu töökorraldus on samas teemas samuti peapeale keeratud st täna peaksime arutama neid arengukavasid halduskogus kuid komisjonis on samateemaline arutelu võimalus alles 26. oktoobril. Reeglina käivad asjad ikka vastupidi.    Linna põhimäärus ütleb selgelt, et halduskogul on talle edastatud küsimustes seisukoha võtmiseks aega täpselt üks kuu st kiiret ei ole kusagile. Kui mingid linna haridusameti ametnikud nõuavad koolidelt arengukavasid mingiteks täitmatuteks tähtaegadeks ja arvavad, et nad on olulisemad kui näiteks mõne linnaosa halduskogu seisukoht, siis tasuks nad ilmselt suunata jõukohasemale tööle.    Sellest kõigest tulenevalt kavatsen mina olla tänasel halduskogu koosolekul see kuri  inimene kes kohale tulnud ettekandjatele ja halduskogu kolleegidele liiga teeb ja palub vastav päevakorrapunkt päevakorrast välja jätta kuniks igal halduskogu liikmel on olnud piisavalt aega materjalidega tutvuda ning komisjon on saanud materjalid läbi arutada.    Sest lõppkokkuvõttes, ega see mingi Tallinna Linnavolikogu ei ole kus mingeid suvalisi dokumente a la linnaeelarve mingi suvalise silmapilgutusega ilma sisu teadmata kinnitada võib! Offence meant.